Paartjie, kinders saam vermisDaar is nog geen teken van ŉ paartjie en hul twee kinders nie nadat hulle byna ŉ week gelede spoorloos verdwyn het toe hulle van KwaZulu-Natal na Mpumalanga op pad was. Jacqueline Bonita Venter (40) en Trevor Thomas Stokes (53) is op 4 Mei saam met hul kinders, Jolene Bonita Venter (4) en Barend Johannes Venter (13) by die Durban-busstasie afgelaai. Die gesin sou van daar af ŉ bus of taxi neem na Standerton of Secunda in Mpumalanga waar Stokes glo ŉ werksgeleentheid by ŉ myn gekry het. Hulle is sedertdien nie weer gesien nie. Jacqueline is swanger en sou binnekort geboorte skenk. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, sê dit is nie duidelik of die gesin ooit op ŉ taxi of bus geklim het nie. Beide Venter en Stokes se selfone is af. Volgens Rechner is daar geen verdere inligting in die stadium beskikbaar nie en probeer Pink Ladies nog uitpluis wat van die gesin geword het. Enigiemand met inligting oor waar dié vier mense hulself bevind, word versoek om ao. Varley by 031 451 809 te kontak, of Pink Ladies by 072 214 7439 of 083 378 4882 of 083 519 4110.